ছত্রিশ মিনিটেই কার্যত শেষ হয়ে গেল ইস্টবেঙ্গল বনাম লাজং এফসি ম্যাচ! সৌজন্যে অপ্রতিরোধ্য র‌্যান্টি মার্টিন্স।
লাল-হলুদের নাইজিরীয় তারকা এমনিতে অতীত সম্পর্কে  উদাসীন। কিন্তু গত বছর আই লিগে লাজং এফসি-র বিরুদ্ধে ম্যাচটার প্রসঙ্গ উঠলেই অদ্ভুতভাবে বদলে যায় তাঁর অভিব্যক্তি। শিলংয়ে লাজংয়ের কাছে পাঁচ গোলে হেরে মরসুম শেষ করেছিল ইস্টবেঙ্গল। দুর্ধর্ষ হ্যাটট্রিক করে সেই ম্যাচে মশাল নিভিয়ে ছিলেন কর্নেল গ্লেন। মঙ্গলবার সন্ধ্যায় বারাসত স্টেডিয়ামে লাজংয়ের বিরুদ্ধে র‌্যান্টিকে দেখে মনে হচ্ছিল, তাঁর কাছে যেন এই ম্যাচটাই আই লিগের ফাইনাল। ইস্টবেঙ্গলের জয়ের নায়ক বলছিলেন, ‘‘গত বছর লাজংয়ের বিরুদ্ধে ম্যাচটা ছিল অঘটন। মনে রাখবেন, দুর্ঘটনা কিন্তু প্রতিদিন ঘটে না।’’ র‌্যান্টি যে শিলংয়ের বিপর্যয় ভুলতে পারেননি সেটা মঙ্গলবার লাজং এফসি-র ফুটবলাররা খুব ভালভাবেই উপলব্ধি করেছেন।

চলতি আই লিগে প্রথম হ্যাটট্রিক করলেন র‌্যান্টি মার্টিন্স। গোলের পর সতীর্থদের অভিনন্দন ।
ম্যাচের মধ্যে র‌্যান্টিকে মাথা গরম করতে সাধারণত দেখা যায় না। কিন্তু প্রতিপক্ষ লাজং এফসি বলেই হয়তো মঙ্গলবার বারাসতে স্টেডিয়ামে দেখা গেল বদলে যাওয়া র‌্যান্টিকে। ম্যাচের ১৭ মিনিটে সঞ্জু প্রধানের সেন্টার থেকে প্রথম গোল করার পর গ্যালারিতে উৎসব শুরু করে দিয়েছেন লাল-হলুদ সমর্থকেরা। হঠাৎ দেখা গেল ক্ষুব্ধ র‌্যান্টি হাত-পা ছুড়ে কোচ বিশ্বজিৎ ভট্টচার্যকে কিছু বলছেন। তার পরেই ধমকাতে শুরু করলেন সঞ্জুকে! হঠাৎ কী হল র‌্যান্টির?




ইস্টবেঙ্গল: লুইস ব্যারেটো, রাহুল ভেকে, অর্ণব মণ্ডল, বেলো রজ্জাক, সৌমিক দে, সঞ্জু প্রধান (দো দং হিউন), মেহতাব হোসেন (কেভিন লোবো), বার্নাড মেন্দি (জোয়াকিম আব্রাঞ্চেজ), বিকাশ জাইরু, মহম্মদ রফিক ও র‌্যান্টি মার্টিন্স।
লাজং এফসি: বিশাল কাহিত, স্যামুয়েল শাদপ, ইউসুকে ইয়ামাগাতা, চিঙ্গেলসানা সিংহ, প্রীতম সিংহ, বইথাং হাউকিপ, আইবর খঞ্জে (লালরামমুয়ানা), পেন ওর্জি, বিপিন সিংহ (অ্যালেন দিওরি), উইলিয়াম সিলভা ও ফ্যাবিও পেনা।




গোলের ঠিক মিনিট দু’য়েক আগে লাজংয়ের পেনাল্টি বক্সের সামনে নাইজিরীয় তারকা পাস চেয়েছিলেন সঞ্জুর কাছে। কিন্তু লাল-হলুদের মিডফিল্ডার নিজেই গতি বাড়িয়ে বল নিয়ে বিপক্ষের পেনাল্টি বক্সে ঢোকার চেষ্টা করেছিলেন। তাই সঞ্জুর পাস থেকে গোল করেও ক্ষোভ মেটেনি র‌্যান্টির। শেষ পর্যন্ত মেহতাব হোসেন, মহম্মদ রফিকরা কোনও মতে শান্ত করলেন নাইজিরীয় তারকাকে। কিন্তু ‘শান্ত’ র‌্যান্টি যেন আরও ভয়ঙ্কর হয়ে উঠলেন।

বেঞ্চে দং।-সুদীপ্ত বন্দ্যোপাধ্যায়
২৫ মিনিটে প্রায় ২৫ গজ দূর থেকে গোলার মতো শটে দ্বিতীয় গোল করলেন। তার ঠিক এগারো মিনিটের মধ্যেই চলতি আই লিগে প্রথম হ্যাটট্রিক করে ফেললেন র‌্যান্টি। সঙ্গে সঙ্গেই নিশ্চিত হয়ে গেল যে, বেঙ্গালুরু এফসি-কে টপকে মঙ্গলবারই সাত ম্যাচে ১৪ পয়েন্ট নিয়ে আই লিগের শীর্ষস্থান দখল করতে চলেছে ইস্টবেঙ্গল। যদিও ম্যাচের সেরা র‌্যান্টি নন। একটা মাত্র গোল করেই বিকাশ জাইরু সেই সম্মান পেলেন! হতাশ র‌্যান্টি ম্যাচের পর সাংবাদিক বৈঠকে বলেই ফেললেন, ‘‘হ্যাটট্রিক করলেও কি ম্যান অফ দ্য ম্যাচ হওয়া যায় না!’’ তার পরেই হাসতে হাসতে যোগ করলেন, ‘‘যিনি ম্যান অফ দ্য ম্যাচ বেছেছেন, তিনি নিশ্চয়ই আমাকে একেবারেই পছন্দ করেন না!’’